80.		Sublicenčná zmluva na predmet priemyselného vlastníctva
			(§ 511 ods. 1 OZ, § 72 ods. 1 AZ)
Čl. I
Zmluvné strany
JAKOS, a.s.	Pezinská ul. č. 56, 846 02 Bratislava, IČO, DIČ, IČ DPH
	zastúpená Mgr. Samuelom Evanovičom, predsedom predstavenstva
	a Ing. Zoltánom Hrívikom, členom predstavenstva,
	zapísaná v obchodnom registri Okresného súdu Bratislava I, odd. vl. č. ....................................
	(ďalej „poskytovateľ sublicencie“)
a 
PPS, s.r.o.	Pelikánova ul. č. 67, 841 05 Bratislava, IČO, DIČ, IČ DPH
	zastúpená Ing. Jaroslavom Mazurom, konateľom,
	zapísaná v obchodnom registri Okresného súdu Bratislava I, odd. vl. č. ...........................
	(ďalej „nadobúdateľ sublicencie“)
Čl. II
Úvodné ustanovenie
Predmetom zmluvy je využitie patentu, ktorý je vlastníctvom spoločnosti JAKOS, a.s., Pezinská ul. č. 56, 846 02 Bratislava. Patent sa vzťahuje na technológiu výroby plastových fliaš typu Mix, na ktorú sa vzťahuje zákon č. 517/2007 Z. z. o úžitkových vzoroch a o zmene a doplnení niektorých zákonov v platnom znení. Patent je registrovaný na Úrade priemyselného vlastníctva SR v patentovom registri pod č. ....................................... Poskytovateľ sublicencie získal právo využívať patent na základe licenčnej zmluvy, ktorú uzavrel s vyššie uvedeným poskytovateľom licencie dňa 1. 1. 2023. Na základe dodatku k tejto zmluve zo dňa 1. 9. 2023 získal poskytovateľ licencie právo na poskytnutie licencie tretej osobe (obe zmluvy sa nachádzajú v prílohe). Poskytovateľ sublicencie je oprávnený udeľovať súhlas tretím osobám na využívanie výrobnej technológie, ktorá je popísaná v príslušnej dokumentácii.
Čl. III
Predmet zmluvy
1.	Predmetom zmluvy je využívanie patentu uvedeného v Čl. II nadobúdateľom sublicencie pri výrobe plastových fliaš. Nadobúdateľ sublicencie sa zaväzuje, že fľaše bude vyrábať výlučne s cieľom plnenia vlastného nápoja vyrábaného pod značkou Heuréka plus.
2.	Predmet licencie sa poskytuje nadobúdateľovi licencie na obdobie od 1. septembra 2023 do 31. decembra 2030, najdlhšie však počas platnosti licenčnej zmluvy medzi poskytovateľom sublicencie a vlastníkom patentu uvedeným v Čl. II.
3.	Nadobúdateľ sublicencie sa zaväzuje, že plastové fľaše spolu s nápojom Heuréka plus, pri výrobe ktorých sa využíva patent spoločnosti JAKOS, a.s., sa budú distribuovať len na území Košického a Prešovského kraja.
4.	Nadobúdateľ sublicencie nesmie poskytnúť predmet zmluvy (sublicenciu) ďalšej osobe.
5.	Poskytovateľ sublicencie sa zaväzuje:
a)	odovzdať nadobúdateľovi sublicencie príslušnú dokumentáciu, ktorú získal od majiteľa patentu,
b)	poskytnúť nadobúdateľovi sublicencie technickú pomoc,
c)	odovzdať nadobúdateľovi sublicencie zdokonalenia a zlepšenia predmetu sublicencie,
d)	urobiť nevyhnutné opatrenia na ochranu výkonu práva nadobúdateľom licencie voči tretím osobám.
Čl. IV
Podklady a informácie
1.	Poskytovateľ sublicencie je povinný bez zbytočného odkladu po uzavretí sublicenčnej zmluvy poskytnúť nadobúdateľovi sublicencie všetky podklady (dokumentáciu) a informácie, ktoré sú potrebné na výkon príslušného priemyselného práva podľa tejto zmluvy. Tieto podklady a informácie sa nachádzajú v prílohe k tejto zmluve, ktorá je neoddeliteľnou súčasťou tejto zmluvy.
2.	Informácie zahŕňajú aj informácie pri zaškolení personálu nadobúdateľa sublicencie a pri poskytovaní odbornej pomoci.
3.	Nadobúdateľ nemá právo rozmnožiť dokumentáciu ani pre svoje vlastné potreby, pričom sa zaväzuje zachovať povinnosť utajenia predmetu sublicencie voči tretím osobám.
Čl. V
Ručenie a zodpovednosť
1.	Nadobúdateľ sublicencie ručí za dodržiavanie všetkých dohodnutých ukazovateľov a za kvalitu výrobného postupu pri výrobe plastových fliaš.
2.	V prípade porušenia povinností uvedených v tejto zmluve je poskytovateľ a nadobúdateľ sublicencie povinný zaplatiť zmluvnú pokutu vo výške 1 000 eur (slovom tisíc eur) za každé podstatné porušenie zmluvnej povinnosti.
Čl. VI
Platby
1.	Cena odplaty za poskytnutú sublicenciu sa dojednala vo forme jednorazového poplatku vo výške 10 000 € (slovom desaťtisíc eur). Licenčný poplatok je splatný do 15 dní od uzavretia tejto zmluvy.
2.	V prípade omeškania s platbou licenčného poplatku sa určuje zmluvná pokuta vo výške 5 % za každý mesiac omeškania.
Čl. VII
Utajenie
Nadobúdateľ sublicencie ručí za utajenie predmetu zmluvy voči tretím osobám. V prípade porušenia povinnosti utajenia zodpovedá nadobúdateľ sublicencie za škodu, ktorú tým spôsobí poskytovateľovi sublicencie.
Čl. VIII
Ochrana poskytnutého práva
1.	Nadobúdateľ sublicencie je povinný podávať poskytovateľovi sublicencie informácie, ktoré sa týkajú porušenia jeho práv k predmetu licencie zo strany tretích osôb.
2.	Nadobúdateľ sublicencie sa zároveň zaväzuje bez omeškania zasiahnuť voči porušovateľovi práva, ak vec neznesie odklad a zásah je potrebný, aby sa predišlo vzniku škody.
Čl. IX
Reklama
Nadobúdateľ sublicencie sa zaväzuje v reklame nápoja Heuréka plus vždy uvádzať skutočnosť, že ide o patent spoločnosti JAKOS, a.s. s uvedením jej obchodného mena.
Čl. X
Riešenie sporov
Zmluvné strany sa dohodli, že všetky sporné veci, ktoré vzniknú v priebehu využívania predmetu sublicencie, budú riešiť na základe vzájomného rokovania. V prípade, že spor nebude možné takto odstrániť, je na riešenie sporov príslušný stály rozhodcovský súd zriadený pri regionálnej obchodnej a priemyselnej komore, pričom každá zo zmluvných strán je oprávnená určiť dvoch rozhodcov.
Čl. XI
Vyššia moc
Nesplnenie ktoréhokoľvek záväzku vyplývajúceho zo zmluvy ktoroukoľvek zmluvnou stranou, ktoré spôsobí vyššia moc, nebude mať za následok postih podľa tejto zmluvy a všeobecne záväzných právnych predpisov.
Čl. XII
Záverečné ustanovenia
1.	Táto zmluva sa dojednáva na dobu určitú od 1. septembra 2023 do 31. decembra 2030.
2.	Nadobúdateľ sublicencie je oprávnený od zmluvy odstúpiť, ak bez vlastného zavinenia nie je schopný pokračovať vo výrobe nápoja Heuréka plus po dobu dlhšiu ako 2 kalendárne mesiace.
3.	Doplnky k tejto zmluve sa môžu uzavrieť len v písomných dodatkoch, ktoré budú priebežne číslované.
4.	Táto zmluva obsahuje 3 prílohy, ktoré sú jej bezprostrednou súčasťou.
5.	Táto zmluva nadobúda platnosť a účinnosť dňom jej podpisu zmluvnými stranami.
6.	Táto zmluva nadobúda účinnosť voči tretím osobám zápisom do patentového registra na Úrade priemyselného vlastníctva SR (§ 509 ods. 1 zákona č. 513/1991 Zb. Obchodný zákonník, zákon č. 517/2007 o úžitkových vzoroch a o zmene a doplnení niektorých zákonov v platnom znení.).
Bratislava 31. augusta 2023		poskytovateľ sublicencie	nadobúdateľ sublicencie
Poznámka
Sublicenčnú zmluvu na predmety priemyselného vlastníctva pripúšťa uzavrieť ustanovenie § 511 ods. 1 OZ, ktoré má dispozitívnu povahu.
Nadobúdateľ môže licenciu zmluvou postúpiť len s predchádzajúcim súhlasom autora. O postúpení licencie a o osobe postupníka je nadobúdateľ povinný informovať autora bez zbytočného odkladu. Ak nie je dohodnuté inak, súhlas autora sa nevyžaduje pri predaji podniku alebo časti podniku, ktorého súčasťou je licencia.
Ak je licenčná zmluva uzavretá v písomnej forme, udelenie sublicencie aj postúpenie licencie musí mať písomnú formu, ak licenčná zmluva neurčuje inak.
Ak nadobúdateľ nevyužíva výhradnú licenciu dohodnutým spôsobom alebo v dohodnutom rozsahu, hoci je na to povinný, má autor právo odstúpiť od licenčnej zmluvy v tej časti, ktorej sa porušenie povinnosti využiť výhradnú licenciu týka; právo na odstúpenie autorovi nevznikne, ak je nevyužívanie výhradnej licencie spôsobené okolnosťami na strane autora.
Právo na odstúpenie vznikne autorovi najskôr uplynutím jedného roka od udelenia výhradnej licencie. Ak je využitie výhradnej licencie závislé od dodania diela, ktoré bolo nadobúdateľovi dodané až po uzavretí licenčnej zmluvy, nevznikne toto právo skôr ako uplynutím jedného roka od tohto dodania; najneskôr však uplynutím dvoch rokov od tohto dodania, ak to vyplýva z povahy diela.